Man kan komme slemt til skade, når man falder, og det er særligt noget, de ældre er disponeret for. - Når man falder, og så finder ud af, at man ikke kan komme op, så bliver man angst og tænker ”Hvad gør jeg? Jeg skal op”, siger 85-årige Jensine Pedersen og tilføjer, at hun nogle gange bliver nødt til at opgive sit forsøg på at rejse sig. Det er hun ikke ene om. - Langt de fleste ældre oplever, at de bliver dårligere til at færdes i ujævnt terræn. Hvis ikke der bliver gjort noget ved det, bliver man bare dårligere og dårligere, siger Lone Svendsen, forstander ved Forebyggelses- og Rehabiliteringscenter Ulsted i Aalborg Kommune. Jo ældre du bliver, jo mere falder du Ifølge Aalborg Kommune ender 30 procent af de ældre over 65 år i en faldulykke én gang om året, mens det sker for 50 procent af de ældre over 80 år. Derfor vælger Aalborg Kommune at øge sin indsats for at forhindre, at det sker. - Vi kan se, at der bliver ved med at komme eksempler på, at ældre mennesker kommer galt afsted i forbindelse med fald. Når vi gør en ekstra indsats, så er det for at blive mere systematiserede i, hvad det er, vi gør, og så ønsker vi at få fat på dem før, det går galt, siger Lone Svendsen. Ældre i træning Det nye kommunale tilbud startede i maj og har indtil nu haft 40 ældre mennesker i kursus, som kan indebære træning i et center eller eget hjem. Det har fået Jensine til at lægge frygten for at falde på hylden og genfinde en tryghed i sin færden. - Jeg synes, det går meget bedre med at være i køkkenet nu, end det var før hen. Nu kan jeg godt holde ud at stå her. Det er ligesom at få et nyt liv igen, siger Jensine, der er glad for, hvad tilbuddet har gjort for hende i dagligdagen.

Referat:
Et nyt tilbud om træning i Aalborg Kommune hjælper ældre med at færdes og genfinde trygheden.